b"\n_START_ARTICLE_\nFriedrich von Flotow\n_START_SECTION_\nBiografia\n_START_PARAGRAPH_\nFlotow nasqu\xc3\xa9 a Teutendorf, Mecklemburg-Pomer\xc3\xa0nia Occidental, al si d'una fam\xc3\xadlia aristocr\xc3\xa0tica. Va estudiar al Conservatori de Par\xc3\xads on va rebre la influ\xc3\xa8ncia d'Auber, Rossini, Meyerbeer, Donizetti, Hal\xc3\xa9vy, i posteriorment de Charles Gounod i Offenbach. Aquesta influ\xc3\xa8ncia es reflecteix clarament en les seues obres, que tenen l'aroma de l'\xc3\xb2pera c\xc3\xb2mica francesa._NEWLINE_El seu debut en l'escenari data de 1835, amb Pierre et Cath\xc3\xa9rine, i el 1838 en col\xc2\xb7laboraci\xc3\xb3 amb Albert Grisar va estrenar Lady Melvil. Per\xc3\xb2 el seu primer gran \xc3\xa8xit es va produir amb Le naufrage de la M\xc3\xa9duse (El naufragi de la Medusa) (1839) en col\xc2\xb7laboraci\xc3\xb3 amb Th\xc3\xa9odore Cogniard i Auguste Pilati. Martha, la seua obra m\xc3\xa9s c\xc3\xa8lebre, es va estrenar a Viena al Theater am K\xc3\xa4rntnertor Wien el 25 de novembre de 1847. En total, va compondre 29 \xc3\xb2peres les quals van ser tradu\xc3\xafdes a l'itali\xc3\xa0, franc\xc3\xa8s i angl\xc3\xa8s per tal d'arribar a una major audi\xc3\xa8ncia. Tanmateix, amb el canvi de segle, la seua m\xc3\xbasica va caure en l'oblit._NEWLINE_La m\xc3\xa9s popular de les seues peces musicals \xc3\xa9s sense dubte l'\xc3\xa0ria per a tenor 'Ach, so fromm' (Torna amb mi) de Martha, m\xc3\xa9s difosa en la seua versi\xc3\xb3 italiana 'M'appar\xc3\xac'. L'\xc3\xb2pera Alessandro Stradella, en tres actes, tamb\xc3\xa9 assol\xc3\xad una gran popularitat._NEWLINE_L'\xc3\xb2pera Martha va ser composta per enc\xc3\xa0rrec de l'\xc3\x92pera de Viena. El libretto va ser redactat per l'autor teatral Friedrich Wilhelm Riese sobre un tema que el mateix Flotow ja havia utilitzat com a argument per a un ballet: Lady Harriette ou La servante de Greenwich. Es tracta d'una \xc3\xb2pera c\xc3\xb2mica la intenci\xc3\xb3 de la qual \xc3\xa9s satiritzar els costums relaxats de la noblesa, en contraposici\xc3\xb3 als prudens h\xc3\xa0bits del poble._NEWLINE_Des de 1856 fins a 1863 va ocupar el c\xc3\xa0rrec d'intendent del teatre de la Cort a Schwerin. Els anys finals de la seua vida els va passar entre Par\xc3\xads i Viena, amb la satisfacci\xc3\xb3 de veure les seues \xc3\xb2peres muntades a ciutats diverses, com Sant Petersburg o Tor\xc3\xad._NEWLINE_Flotow tamb\xc3\xa9 va escriure m\xc3\xbasica instrumental i lieder."